Ilmatieteen laitoksen ohjeet taivasalla suojautumiseen ukkosella: Kun rakennusten tai ajoneuvojen turvaa ei ole tarjolla, houkutus suojautua väärällä tavalla voi käydä suureksi. Mikä suojaa rankkasateelta, voi houkutella salaman: sateenvarjon käyttö tai puun alle meneminen on erittäin vaarallista. On siis parempi kastua. Suuri puu voi antaa suojaa salamalta vain, jos asettuu siitä sen korkeutta vastaavalle etäisyydelle ja kyykistyy jalat yhdessä.

Neljänkymmenenviiden asteen kulma suojaavan kohteen korkeimpaan kohtaan, jalat yhteen ja kyykkyasentoon. Siinä paras tapa suojautua salamalta, mikäli jäät ukkosmyräkän iskiessä taivasalle.

Valtaosa suomalaisista tietänee ohjeen, jonka mukaan ukkosella pitää pysyä poissa puiden alta ja toisaalta aukeilta paikoilta. Ilmatieteen laitos kuitenkin lisää ukkosohjeissaan tähän litaniaan neuvon, jota ei välttämättä tiedä yhtä moni: ”taivasalla kyykisty ison puun lähettyville”.

– Jos muuta suojapaikkaa ei ole, tulee mennä noin kohteen [esimerkiksi puun] korkeutta vastaavalle etäisyydelle jalat yhdessä kyykkyyn ja suojata kuulo, kuuluu tarkempi ohje.

Ohjeistukseen löytyy kaksi pääsyytä, kertoo ukkosia ja salamoita tutkiva tutkimusharjoittelija Peter Ukkonen Ilmatieteen laitokselta.

–Jos salama iskee, niin se iskee luultavasti korkeimpaan puuhun. Silloin [puun korkeutta vastaava] etäisyys on riittävän iso siihen, että salaman sivuisku ei enää osu ihmiseen, Ukkonen kertoo.

Hänen mukaansa yleissääntö on, että noin kymmenen metrin päässä puusta sivuisku ei enää yletä ihmiseen.

Jalkojen yhteen asettamisen syy on niin sanottu askeljännite.

–Jos yksi jalka on lähempänä iskun kohdetta kuin toinen, ja salama purkautuu puusta maahan, niin se voi tulla yhdestä jalasta sisään ja toisesta ulos. Nelijalkaisia eläimiä on jopa kuollut tähän, Peter Ukkonen kertoo.

Liittämällä jalat yhdeksi yksiköksi tämän mahdollisuuden voi estää, Ukkonen sanoo. Vielä kyykkyyn, niin asento on valmis.

Ukkonen arvioi, että tarkennettua ohjetta eivät kaikki suomalaiset tiedä. Hän kertookin yrittäneensä kesän aikana levittää tietoa parhaansa mukaan.

–Olisi hyvä, jos useampi tämän tietäisi. Jos näitä ohjeita noudattaa niin on kyllä sen verran turvassa, että ei henki lähde, Ukkonen sanoo.